1Ebyo nibyawa, Yesu yeecha yakenda naabitira mu Galilaaya; siyanyala ohubita mu Buyudaaya, olwohuba Abayudaaya bali bakiiya ohumwiita. 2Bulaanu, esidyaalo sy'Abayudaaya silaangwa siti, esy'Ebikaali, syali aambi ohwoola. 3Mani, bamwaanang'ina beecha bamuboolera bati, “Tula ano mani ochie mu Buyudaaya, hu beeki bao banyale ohubona emirimo chooli ohuhola. 4Olwohuba abulao omuundu odaha amanyihane alafu, ohola emirimo chae mungiso. Noohola ebiindu bino, weyekese eyiri abandu boosi bamanye.” 5Olwohuba kata bamwaanang'ina bosi haba sibamufukiiriramo. 6Yesu yeecha yababoolera ati, “Esiha syaange sisisiiri ohwoola, nae esiha syeng'we siriwo buli ludaalo. 7Abandu sibanyala ohubahaya, nae bamala ohuuhaya olwohuba mbabooleraanga endi ebiholwa byaabwe bibi. 8Eng'we abeene muche mu sidyaalo; ese haba siinjicha huchia hu sidyaalo sino, olwohuba esiha syaange sisisiiri ohwolera elalira.” 9Olwaboola atyo, mani Yesu yeecha yadoong'a mu Galilaaya. 10Bamwaanang'ina nibamala ohuchia hu sidyaalo esyo, Yesu yesi yeecha yaacha mungiso abandu nibatamubona. 11Abayudaaya bali nibamukiiya hu sidyaalo nibaboola bati, “Omweene ali yena?” 12Mani waliwo ohwemoonya hungi muno mu bandu. Nae abandu bandi nibaboola bati, “Omuundu wuno mulai niye,” abandi nabo beecha baboola bati, “Bbe, wuno muundu ali ohukosa abandu.” 13Nae olwohutya Abayundaaya, abulao omuundu yeesi wamulomalomaho alafu. 14Esidyaalo nisyali aambi ohwoola akati-kaati, Yesu yacha yengira mu nyumba ya Nasae, mani yachaaka ohweekesa. 15Enjekesa yae yeecha yaasindusa Abayudaaya, mani baboola bati, “Omusaacha wuno yamanya atye ebiindu bino, nae haba siyachaaho mu lyeekero?” 16Mani Yesu yeecha yabakobolamo ati, “Biinjekesa haba sibitula mwese mweene, nae bitula eyiri oyo owanduma; 17omuundu yeesi nadaha ohuhola bi Nasae adaha, aba achia ohumanya enjekesa yino niyitula eyiri Nasae oba ndi ohulomaloma hulw'obunyala bwaange omweene. 18Omuundu yeesi omweene olomaloma hulw'obunyala bwae, aba akoonya ohufuna oluyaali lwae omweene; nae oyo okoonya oluyaali lw'omuundu wamutuma aba ali owadyeeri, handi saalimo bubacha. 19Musa haba siyababeeresa amalako daawe? Nae abulao kata mulala hw'eng'we owoseresaanga amalako ako. Lwasiina mukiiya ohunjita?” 20Nae abandu abo bakobolamo bati, “Ewe oliho omusaambwa! Wiina mweene okiiya ohwiita?” 21Nae Yesu yabakobolamo ati, “Ndaholaho esiholwa silala busa, nae eng'we mweesi mweecha mwasyesinduha. 22Musa yabeeresa ohuhebwa (sino haba sisitula eyiri Musa, nae situla hu baseefwe), mani muhebaanga abaana basyani hu ludaalo lwa Sabbaato. 23Omuundu nibamuheba hu ludaalo lwa Sabbaato, baahaya ohulaka elako lya Musa, bulaanu eng'we muunyolereere olwohuba ndaonia omuundu, hu ludaalo lwa Sabbaato? 24Mutahengaanga omusango ohweema hu biindu biboneha busa, nae muhengeenge omusango ohweema hu bwadyeeri bumuba mumanyire.” 25Sakira abandu bandi ohutula Yerusaalemu baboola bati, “Omusaacha wuno haba siniye yibali ohukiiya ohwiita? 26Nae nguno ali ano, alomaloma busa alafu, nae abulao omuundu omuboolaho esiindu syoosi! Sinyala ohuba siti abobunyala bamalire ohumanya obwadyeeri bweene bati wuno niye Kristo? 27Nae efwe humanyire bulai yi musaacha wuno atula; nae Kristo niyaheeche, abulao omuundu yeesi olimanya yaatula.” 28Mani Yesu yayaala niyeekesa mu nyumba ya Nasae ati, “Mubaasa muti mumanyire handi mwamanya bulai bweene yindula? Nae ese sindeecha hulwohudaha hwange omweene; oyo owanduma niye obwadyeeri, nae omweene oyo haba simumumanyire. 29Ese mumanyire, olwohuba ndula yaali, handi niye owanduma.” 30Mani beecha bamukiiya ohumudiira; nae abulao omuundu yeesi owamugeeng'aho omuhono kae, olwohuba esiha sya syae syali sisisiiri ohwoola. 31Kata katyo, abandu bangi bamufukiiriramo; nibaboola bati, “Kristo niyaheeche, mani yahahole obulolero bungi obuhira bu musaacha wuno aholere?” 32Abafalisaayo beecha bawulira esidiyiha esyo nisiri ohumwemoonyaho, mani beecha baholera alala nende abalaamisi bahuluundu batuma Abasirikari ohuchia ohumudiira. 33Mani Yesu yeecha yaboola ati, “Ese njia ohubaaho nang'we budiidi hooho, mani niimala njia eyiri oyo owanduma; 34mucha ohungoonya, nae haba simuchia ohunjakaana; olwohuba yindi, simunyala ohwichayo.” 35Abayudaaya beecha bachaaka ohuboolanira abeene-na-beene bati, “Omusaacha wuno adaha ohuchia yena bweene huhuhaye ohumunyoola? Anyala ohuba nadaha ohuchia mu syaalo sy'Abayonaani yi basyeefwe basalaanira mani asomese Abayonaani? 36Siina syeene siyekesa naboola ati, ‘Mucha ohungoonya, nae haba simuchia ohunjakaana,’ handi ati, ‘Yindi, simunyala ohwichayo’?” 37Hu ludaalo lw'esidyaalo lumalirihayo, oludaalo luhuluundu olwo, Yesu yeecha yeema, mani yayaala naboola ati, “Omuundu yeesi olumwa obuluwo, leha yeeche yindi mani ang'we. 38Oyo yeesi owufukiiriramo, koti ebyandiiko byolerefu lubiboola biti, ‘Emyaalo ch'amaachi k'obulamu chicha ohuhulukusa nichitula mu mwooyo kwae.’ ” 39Nae bulaanu Yesu yalomaloma sino, niyeekesa Mwooyo, yi abo boosi abamufukiiriramo bahanyoole; olwohuba ohwoola esiha esyo, Mwooyo yali asisiiri ohwiicha, olwohuba Yesu yali asisiiri ohubereswa oluyaali. 40Nae nibawulira emboosi chino, abandu bandi beecha baboola bati, “Mubwadyeeri bweene, wuno niye omunabbi.” 41Nae abandi baboola bati, “Wuno niye Kristo.” Nae abandi nabo baboola bati, “Kristo anyala ohutula mu Galilaaya? 42Ebyandiiko byolerefu sibyaboola biti Kristo achia ohutula mu lwiibulo lwa Daudi, mani atule e Bbetileheemu, olukoongo lu Daudi yali yamenyamo?” 43Mani ohukabuhanamo hwecha hwaaba mu bandu hu bidiira hu Yesu. 44Abandu bandi badaha ohudiira Yesu, nae abulao omuundu yeesi owamugeeng'aho omuhono. 45Mani Abasirikari beecha bakobolayo bacha eyiri abalaamisi bahuluundu nende Abafalisaayo, abecha bababoolera bati, “Lwasiina simumuleetere?” 46Abasirikari nabo babakobolamo bati, “Abulao omuundu yeesi owalomalomaho bulai koti omusaacha wuno!” 47Abafalisaayo nabo baabakobolamo bati, “Eng'we mwesi hane mumalire ohukoswa? 48Aliwo omuundu yeesi hu bahuluundu beefwe oba hu Bafalisaayo omufukiiriremo? 49Ohutusaho esidiyiha sy'abandu bano, abatamanyire amalako ka Musa, abaholimirwa.” 50Nae Nikodema, owali yachaaho eyiri Yesu hale, handi owali mulala hu Bafalisaayo, yeecha yababoolera ati. 51“Mani amalako keefwe kafukiirira ohuheengera omuundu omusango, nasisiiri mberi ohutekeereswa, hu mwamanya ebiindu byaaba naahola?” 52Nabo bakobolamo bati, “Hane ewe wesi otula e Galilaaya? Konyeresa mu byadiiko byolerefu, mani ochia ohubona oti, abulao omunabbi yeesi olitula mu Galilaaya.” 53Mani buli muundu yeecha yaakobola engo wae.
Copyright
Learn More
lug_Latn zho_Hant eng_Latn